b"\n_START_ARTICLE_\nMathura\n_START_SECTION_\nHist\xc3\xb2ria\n_START_PARAGRAPH_\nLa ciutat \xc3\xa9s esmentada al Ramayana. La ciutat va agafar el nom de Madhuvan, del que va derivar Madhupura i despr\xc3\xa9s Mathura. Els puranes atribueixen la fundaci\xc3\xb3 a Ayu, fill de Pururavas i de la nimfa Urvashi. Els historiadors pensen que el nom de la ciutat derivaria del rei yadava Madhu (vers 1600 aC). Vers el segle VI aC fou la capital del regne de Surasena o Shoorsena, avi de Krishna i dels Pandaves; el regne va estar governat per Kamsa, oncle matern de Krishna._NEWLINE_Al segle IV aC va passar a la dinastia maurya de Magadha; Megastenes que escrivia al segle III aC esmenta la ciutat amb el nom de \xce\x9c\xce\xad\xce\xb8\xce\xbf\xcf\x81\xce\xb1 (M\xc3\xa9thora).; despr\xc3\xa9s va passar ef\xc3\xadmerament als sunga (vers el segle II aC) per caure tot seguit en mans dels indogrecs de Bactriana probablement abans del 100 aC, fins a la seva fragmentaci\xc3\xb3 passant llavors als indoescites o saques en algun moment del segle I aC probablement vers la meitat del segle._NEWLINE_En aquest temps vivia a la ciutat un nombr\xc3\xb3s grup de jainistes segons les troballes arqueol\xc3\xb2giques. Alguns dels s\xc3\xa0trapes (khs\xc3\xa0trapes) escites foren Hagamasha i Hagana, que van anar seguits del gran s\xc3\xa0trapa saka Rajuvula. Les excavacions m\xc3\xa9s profitoses a la zona han estat les de Maghera a uns 17 km de Mathura on s'han trobat objectes i algunes inscripcions. Un document important esmenta la donaci\xc3\xb3 d'una stupa budista per la reina Nadasi Kasa, esposa del rei indoescita de Mathura, Rajuvula; una altra inscripci\xc3\xb3 esmenta la genealogia de diversos reis ks\xc3\xa0trapes indoescites de Mathura; aquesr Rajuvula segons una altra inscripci\xc3\xb3 hauria eliminat al darrer rei indogrec Estrat\xc3\xb3 II vers l'any 10 i hauria conquerit la seva capital Sagala. Altres inscripcions confirmen la conquesta de Mathura pels sakes i hi ha refer\xc3\xa8ncies a Kharaosta Kamuio i a Aiyasi Kamuia. El khs\xc3\xa0trapa Yuvaraja Kharostes fou fill d'Arta segons les seves pr\xc3\xb2pies monedes i aquest Arta era el germ\xc3\xa0 del rei Moga o Maues (vers 80 aC); Aiyasi Kamuia correspon a la princesa Aiyasi Kambojaka o Kambojika, que fou la reina principal del rei saka mahakshatrapa (gran khs\xc3\xa0trapa) Rajuvula. La pres\xc3\xa8ncia dels kamboges a Mathura \xc3\xa9s confirmada tamb\xc3\xa9 pel Mahabharata. Per tant \xc3\xa9s possible que sakes i kamboges governessin m\xc3\xa9s o menys units sobre Mathura i Uttar Pradesh; \xc3\xa9s revelador que el Mahabharata nom\xc3\xa9s parla de kamboges i yavanes com els habitants de Mathura, i no es refereix als sakes el que indicaria que per l'\xc3\xa8pica els sakes estan inclosos dins els kamboges (segons el Dr. J. L. Kamboj) o que eren considerats el mateix que els yavanes, si b\xc3\xa9 hi ha la possibilitat que el Mahabharata es refereixi a una primera invasi\xc3\xb3 dels yavanes vers 150 aC. Els khs\xc3\xa0trapes indoescites de Mathura s\xc3\xb3n coneguts com a khs\xc3\xa0trapes septentrionals en oposici\xc3\xb3 als khs\xc3\xa0trapes occidentals que governaven a Gujarat i Malwa. Despr\xc3\xa9s de Rajuvula es coneixen diversos successors per\xc3\xb2 ja vassalls dels kushanes, com el gran s\xc3\xa0trapa Kharapallana i el s\xc3\xa0trapa Vanaspara, coneguts per una inscripci\xc3\xb3 a Sarnath, datada el tercer any del kushana Kanishka (vers 130), en la que rendeixen homenatge al sobir\xc3\xa0 kushana._NEWLINE_Mathura fou un dels dos primers majors centres de producci\xc3\xb3 d'imatges de Buda (l'altra era a Gandhara a l'Afganistan on les imatges eren d'inspiraci\xc3\xb3 grecoromana) al segle I. Fou en aquest temps (vers el segle II) que va arribar a la seva m\xc3\xa0xima esplendor amb la dinastia kushana de la que fou una de les capitals (l'altra era Purushapura moderna Peshawar) amb els reis Kadfises, Kanishka, Huvishka i Vasudeva. Els kushanes van ser patrons del budisme excepte el rei Vasudeo (Bazodeo a les monedes). Kanishka fins i tot va ser hoste del tercer concili budista (Ajatshatru havia estat l'hoste del primer i Asoka del segon); una est\xc3\xa0tua de Kanishka trobada a les excavacions est\xc3\xa0 ara al museu de Mathura; s'han trobat tamb\xc3\xa9 nombroses est\xc3\xa0tues de Buda. El peregr\xc3\xad Fa Hien esmenta la ciutat com a centre budista vers el 400. Un altre peregr\xc3\xad, Hsuan Tsang (moderna transcripci\xc3\xb3: Xuanzang) que va visitar la ciutat el 634 (a la qual d\xc3\xb3na el nom de Mot'ulo) diu que tenia 20 monestirs budistes i cinc temples bram\xc3\xa0nics. Despr\xc3\xa9s es va dirigir cap a l'est a Thanesar i Jalandhar al Panjab oriental, abans de culminar en la visita als monestirs de Theravada a la vall de Kulu, retornant llavors al sud a Bairat i Mathura._NEWLINE_Quatre segles de silencia donen pas a la suposada destrucci\xc3\xb3 de temples per Mahmud de Gazni a una ciutat anomenada Maharat-ul-Hind el 1018/1019, la qual es suposa que era Mathura. Altre cop un llarg silenci fins al temps de Sikandar Lodi (1489-1517) que vers el 1500 hauria destru\xc3\xaft tamb\xc3\xa9 els temples i fou anomenat But Shikan (Destructor dels \xc3\xaddols). Amb Akbar la toler\xc3\xa0ncia religiosa va permetre recuperar o construir nous temples, per\xc3\xb2 el 1636 Shah Jahan va nomenar un governador amb l'enc\xc3\xa0rrec de frenar el desenvolupament de la religi\xc3\xb3 hinduista (la idolatria segons els musulmans)._NEWLINE_L'emperador Aurangzeb, piet\xc3\xb3s musulm\xc3\xa0, va visitar la ciutat el 1669 i la va rebatejar Islamabad (nom que no va arrelar) destruint diversos temples i capelles, destacant la destrucci\xc3\xb3 del temple de Keshav Dev sobre les ru\xc3\xafnes del qual va construir la mesquita del Divendres o Jamia Masjid. Tamb\xc3\xa9 altres temples van veure n\xc3\xa9ixer mesquites al seu lloc._NEWLINE_Uns anys despr\xc3\xa9s de la mort d'Aurangzeb la ciutat va passar a mans dels jats: el 1712 el jat Badan Singh es va proclamar cap dels jats i va establir resid\xc3\xa8ncia a Sahar on va construir un palau; quan fou vell va distribuir els seus dominis entre els seus fills, donant la part sud-oest de Bharatpur al seu fill petit Pratap Singh, i la resta, incloent Muttra, al fill gran Suraj Mal; a la mort de Badan Singh el seu fill gran es va instal\xc2\xb7lar a Bharatpur i va agafar el t\xc3\xadtol de raja._NEWLINE_El 1748 l'emperador mogol Ahmad Shah Bahadur va convidar al cap jat a unir-se a Holkar sota comandament del nawab Safdar Jang per combatre al revolta rohilla; quan Safdar Jang es va revoltar, Suraj Mal i els seus jats el van seguir, mentre el visir imperial Imad al-Mulk Ghazi al-Din obtenia l'ajut dels marathes. Safdar Jang es va retirar a Oudh i Ghazi al-Din assetj\xc3\xa0 Bharatpur, per\xc3\xb2 aviat va retornar a Delhi on va deposar a Ahmad Shah, i va posar al tron a Alamgir II._NEWLINE_Quan Ahmad Shah Durrani va envair l'\xc3\x8dndia el 1757, el seu general Sardar Jahan Khan va intentar imposar tribut a Muttra per\xc3\xb2 com que la poblaci\xc3\xb3 es va retirar a les fortaleses, va ocupar la ciutat i la va saquejar massacrant als habitants que va trobar. El 1759 el nou emperador fou assassinat i el sobir\xc3\xa0 afgan\xc3\xa8s una vegada m\xc3\xa9s va avan\xc3\xa7ar cap a Delhi. Ghazi al-Din va fugir a Muttra i Bharatpur, i es va unir a la confederaci\xc3\xb3 entre marathes i jats que fou destru\xc3\xafda per les forces d'Ahmad Shah Durrani a la batalla de Panipat del gener de 1761. Abans d'aquesta batalla decisiva Suraj Mal havia retirat les seves forces i s'havia dirigit a Agra, de la qual va expulsar als marathes i es va apoderar de Muttra._NEWLINE_Ahmad Shah Durrani va retornar a l'Afganistan i Suraj Mai va considerar el moment oport\xc3\xba per atacar al cap rohilla Najib al-Daula: va marxar cap a Shahdara, a uns 10 km de Delhi, per\xc3\xb2 fou sorpr\xc3\xa8s i capturat per una petita partida de forces imperials, sent executat el 1763. Dos dels seus fills que el van succeir en el comandament foren successivament assassinats i el tercer, Nawal Singh, despr\xc3\xa9s de perdre Agra durant la revolta de Zabita Khan, va morir el 1776; el quart fill, Ranjit Singh, va heretar Bharatpur amb nom\xc3\xa9s un petit territori._NEWLINE_Durant la guerra entre els Sindhia i els pr\xc3\xadnceps rajputs el 1788, els primers van aconseguir l'ajut dels jats per defensar Agra, llavors dominada pels Sindhia i assetjada per Ghulam Kadir. El 1803 Ranjit Singh de Bharatpur va donar suport a Lord Lake en la seva campanya contra Sindhia amb una for\xc3\xa7a de cinc mil cavallers jats i quan els marathes foren derrotats va rebre com a recompensa la part sud-oest del territori de Muttra, amb Kishangarh i Rewari. El 1804 va donar refugi a Jaswant I Rao Holkar que fugia despr\xc3\xa9s de la batalla de Dig, i aix\xc3\xb2 va portar al setge de Bharatpur per Lord Lake i encara que la capital no va poder ser conquerida, els territoris que li havien estat cedits el 1803 foren perduts._NEWLINE_El territori de Muttra fou repartit inicialment entre els districtes de Farrukhabad, Etawah i Agra el 1803, i el 1804 les parganes que havien estat incloses a Farrukhabad i Etawah foren transferides a Aligarh. El 1823 es va formar el districte de Sadabad amb capital a Sadabad, que abra\xc3\xa7ava la part oriental del posterior districte de Muttra; el 1832 la capital fou transferida a Muttra o Mathura, que des del 1803 era campament militar o cantonment i el districte fou reorganitzat. El temple de Dwarkadeesh dedicat a Krishna fou constru\xc3\xaft el 1815 per Seth Gokuldas Parikh, tresorer de Gwalior. Els banquers Seth, especialment Mani Ram i Lakshmi Chand, van dominar les finances de la zona i van tenir resid\xc3\xa8ncia a Mathura gran part del segle XIX, per\xc3\xb2 havien fet fallida al final del segle. La municipalitat fou formada el 1866."